Protestatarii, care au răspuns apelului Platformei Demnitate şi Adevăr (DA), au cerut, de asemenea, mai multă libertate pentru presă, potrivit postului Moldova 1.

Persoane venite din toate raioanele ţării au strigat "Victorie!", "Vrem miliardele înapoi!", "Jos mafia de la putere!", la mitingul din centrul capitalei, potrivit aceleiaşi surse.

Mitinguri similare celui de la Chişinău au avut loc în mai multe oraşe din Europa, relatează ProTV Chişinău.

La Paris, zeci de moldoveni au ieşit pe străzi pentru a-şi exprima indignarea faţă de actuala guvernare. "Vrem Europa acasă", au scris moldoveni din străinătate într-un mesaj care însoţeşte o imagine de la un protest, în care pe fundal se vede Turnul Eiffel. Zeci de manifestanţi purtând tricolorul moldovean şi steagul UE s-au adunat lângă celebrul monument.

Potrivit site-ului independent.md, zeci de moldoveni au ieşit pe stradă şi în oraşul italian Vicenza. Ei şi-au exprimat nemulţumirea faţă de situaţia politică şi economică din ţară.

Manifestanţii din străinătate au adus la proteste pancarte cu mesaje prin care cer demisia funcţionarilor corupţi şi incompetenţi, locuri de muncă şi salarii decente.

La Chişinău, protestatarii au susţinut discursuri la microfon în care au cerut transparenţă în dosarul celor trei bănci implicate în scandalul "dispariţiei" miliardului de dolari şi restituirea banilor dispăruţi.

"Am venit aici să dezbatem împreună cu marile noastre personalităţi, experţi şi reprezentanţi ai platformei cele mai importante subiecte de pe ordinea de zi. Vrem astăzi (duminică) demisia celor de la guvernare", a declarat Vasile Năstase, membru al Platformei, citat de Moldova 1.

La protest au participat, de asemenea, oameni de cultură, care s-au adresat participanţilor de la o tribună improvizată, în Piaţa Marii Adunări Naţionale.

"Statul depinde de componenta lui, de esenţa lui. De asta nu le convine altora. Trebuie să fie un stat fragil şi slab ca să poată face fel de fel de maşinaţii, aşa cum s-a făcut cu aeroportul şi băncile", a declarat scriitorul Vladimir Beşleagă, referindu-se la scandaluri recente.

Protestatarii consideră că doar "poporul" poate schimba situaţia din ţară, iar în cazul în care revendicările lor nu vor fi luate în considerare, au ameninţat cu o continuare a acţiunilor de protest.

Participanţii la miting au aprobat o rezoluţie în care prezintă guvernării o serie de revendicări. Printre revendicări se află publicarea imediată a raportului Kroll, demiterea conducătorilor instituţiilor care au admis tranzacţiile celor trei bănci implicate în scandal, condamnarea vinovaţilor şi recuperarea banilor furaţi, potrivit Moldova 1.

Ulterior, protestatarii au pornit în marş către sediile Universităţii de Stat, CNA şi Procuraturii Generale, cântând muzică patriotică.

Protestatarii au denunţat "dispariţia" a peste un miliard de dolari, un scandal în care sunt implicate trei bănci - BEM, Unibank şi Banca Socială. Experţi americani au efectuat un raport de audit la cele trei bănci, însă au refuzat să-l facă public.

Raportul Kroll a fost prezentat săptămâna trecută într-o şedinţă cu uşile închise a Guvernului Gaburici. Experţii americani au arătat că, în ultimii ani, a existat o tentativă de preluare a celor trei bănci, iar banii au fost devalizaţi în mod fraudulos pentru a masca tranzacţia.

Poliţia nu prezentase până duminică seara o estimare a numărului particpanţilor la acţiunea de protest.

Organizatorii de la Platforma Demnitate şi Adevăr, citaţi de Moldova 1, au apreciat că la proteste au participat aproximativ 50 de mii de persoane.

La Chişinău se circula cu dificultate duminică după-amiaza, după ce unele artere au fost închise.